b"\n_START_ARTICLE_\nMelodi Grand Prix 2017\n_START_SECTION_\nBakgrunn\n_START_PARAGRAPH_\nSommeren 2016 inviterte NRK norske og utenlandske l\xc3\xa5tskrivere til \xc3\xa5 sende inn bidrag til konkurransen innen 11.\xc2\xa0september 2016. Til sammen kom 1035 l\xc3\xa5ter inn f\xc3\xb8r fristen, det h\xc3\xb8yeste tallet til da. Av de innsendte bidragene valgte redaksjonen ut ti til \xc3\xa5 delta i den norske finalen. Sanger, komponister og artister ble offentliggjort p\xc3\xa5 en pressekonferanse 7. februar 2017. Sangene ble deretter utgitt i sin helhet 15. februar, mens startrekkef\xc3\xb8lgen i finalen ble klar 6. mars.  _NEWLINE_MGP 2017 ble arrangert l\xc3\xb8rdag 11. mars i Oslo Spektrum, som har huset alle norske finaler siden 2001. Programledere var Line Elvs\xc3\xa5shagen og K\xc3\xa5re Magnus Bergh. Opprinnelig skulle Bergh ha ledet sendingen sammen med Silya Nymoen som ledet finalene i 2015 og 2016. Nymoen m\xc3\xa5tte imidlertid st\xc3\xa5 over programlederjobben dette \xc3\xa5ret, siden hun var opptatt med andre oppdrag. Nymoen var tilbake som programleder \xc3\xa5ret etter.\n_START_SECTION_\nSendingen\n_START_PARAGRAPH_\nFinaleshowet ble overf\xc3\xb8rt direkte p\xc3\xa5 NRK1, NRK TV og p\xc3\xa5 NRK P1 med Ole Christian \xc3\x98en som kommentator. Sendingen \xc3\xa5pnet med en forh\xc3\xa5ndsinnspilt kortfilm med Star Wars-tema. Programlederne sto om bord i et romskip, og inn kom musikalsk ansvarlig Jan Fredrik Karlsen, utkledd som Darth Vader. Filmen gikk deretter over til \xc3\xa5pningsnummeret direkte i Oslo Spektrum, der artistene Stian Thorbj\xc3\xb8rnsen og Reidun S\xc3\xa6ther var utkledd som programlederne Line Elvs\xc3\xa5shagen og K\xc3\xa5re Magnus Bergh. De framf\xc3\xb8rte \xc3\xa5pningssangen \xc2\xabSyng for Norge, Sing for Europe\xc2\xbb._NEWLINE_Deretter ble de ti finalesangene framf\xc3\xb8rt \xc3\xa9n gang, mens seerne kunne stemme per SMS. Kort tid etter avsl\xc3\xb8rte de ti internasjonale juryene sine favorittl\xc3\xa5ter, \xc3\xa9n etter \xc3\xa9n. Den irske juryens poengoppleser var Johnny Logan som etter juryavstemningen plutselig dukket opp p\xc3\xa5 scenen og framf\xc3\xb8rte sin vinnerl\xc3\xa5t fra 1987, \xc2\xabHold Me Now\xc2\xbb. Deretter ble de fire gullfinalistene avsl\xc3\xb8rt i tilfeldig rekkef\xc3\xb8lge. _NEWLINE_Etter at alle gullfinalistene hadde framf\xc3\xb8rt sangene p\xc3\xa5 nytt, kunne seerne stemme p\xc3\xa5 nytt. Vinneren ble k\xc3\xa5ret utelukkende av tv-seernes stemmer. Under sendingen bes\xc3\xb8kte en flere ganger ogs\xc3\xa5 en privat MGP-fest i Sortland i Nordland, der festdeltakerne ble intervjuet om hva de syntes om sangene og artistene. Fjor\xc3\xa5rsvinner Agnete Johnsen framf\xc3\xb8rte deretter en ny versjon av sin vinnerl\xc3\xa5t, \xc2\xabIcebreaker\xc2\xbb. Deretter ble vinneren avsl\xc3\xb8rt. I stedet for at de ulike landsdelene leste opp sine stemmetall som tidligere, leste programlederne bare opp de fire gullfinalistene fra fjerdeplass og opp til f\xc3\xb8rsteplass. NRK offentliggjorde gullfinalistenes stemmetall f\xc3\xb8rst mandagen etter finalen. Vinneren ble elektropopl\xc3\xa5ten \xc2\xabGrab the Moment\xc2\xbb, framf\xc3\xb8rt av JOWST og Aleksander Walmann.\n_START_SECTION_\nAvstemning\n_START_PARAGRAPH_\nVinneren ble avgjort av tv-seerne og ti internasjonale jurygrupper \xe2\x80\x93 etter samme modell som i svenske Melodifestivalen. De internasjonale juryene var fra f\xc3\xb8lgende land: Armenia, Finland, Irland, Israel, Malta, Storbritannia, Sverige, Tyskland, Ungarn og \xc3\x98sterrike. Dette var f\xc3\xb8rste gang siden 2013 at NRK brukte fagjuryer til \xc3\xa5 avgj\xc3\xb8re resultatet, og m\xc3\xa5let var at de internasjonale juryene skulle hjelpe Norge med \xc3\xa5 plukke en l\xc3\xa5t som kan vinne Eurovision Song Contest. Juryene stemte bare i f\xc3\xb8rste runde. I andre runde, gullfinalen, var det bare norske tv-seere som stemte fram vinneren.\n_START_SECTION_\nInternasjonale juryer\n_START_PARAGRAPH_\nEtter det skuffende resultatet i Eurovision Song Contest 2016 varslet prosjektleder Jan Fredrik Karlsen flere endringer for Melodi Grand Prix 2017. Blant annet tok NRK i bruk internasjonale jurygrupper for \xc3\xa5 k\xc3\xa5re den norske vinneren sammen med telefonstemmene til de norske seerne. Juryene besto av \xc2\xabfolk med teft som kan velge riktig l\xc3\xa5t \xc3\xa5 sende av g\xc3\xa5rde \xe2\x80\x93 en l\xc3\xa5t som kan favne hele Europa\xc2\xbb, if\xc3\xb8lge Karlsen._NEWLINE_NRK hadde brukt internasjonale juryer i Melodi Grand Prix to ganger tidligere: i 1985 og 1995. Begge gangene vant ogs\xc3\xa5 Norges bidrag den internasjonale finalen, men det var ikke takket v\xc3\xa6re de internasjonale juryene i den norske finalen. I 1985 ville den internasjonale juryen heller ha \xc2\xabKarma\xc2\xbb framfor \xc2\xabLa det swinge\xc2\xbb, og i 1995 ga den irske juryen like mange poeng til andreplassen \xc2\xabLa oss feire livet\xc2\xbb som til \xc2\xabNocturne\xc2\xbb._NEWLINE_Prosjektleder Karlsen varslet ogs\xc3\xa5 en mer offensiv strategi for \xc3\xa5 skape blest om den norske vinneren i tiden f\xc3\xb8r den internasjonale finalen. \xc2\xabAlt handler om synlighet, og hvordan vi kan hjelpe l\xc3\xa5ta til \xc3\xa5 'ta' hele Europa\xc2\xbb, sa Karlsen i november 2016 og la til at Norge innen f\xc3\xa5 \xc3\xa5r skal vinne Eurovision Song Contest igjen.\n_START_SECTION_\nPositive anmeldere\n_START_PARAGRAPH_\nEtter finalen var de fleste kommentatorer enige om at den riktige l\xc3\xa5ten hadde vunnet. VGs anmelder Stein \xc3\x98stb\xc3\xb8 mente \xc2\xabGrab the Moment\xc2\xbb har \xc2\xabet helvetes klebrig feelgood-refreng\xc2\xbb og la samtidig til: \xc2\xabNei, jeg tror ikke vi vinner i Kiev med denne. Men det blir en god plassering\xc2\xbb. Aftenposten mente sangen var den beste i konkurransen og hadde \xc2\xabmoderne rytmer, fett refreng, god vokal\xc2\xbb. Dagbladet var enig og mente Norge ville komme langt i Eurovision Song Contest i Kiev: \xc2\xabDen er catchy,\xc2\xa0moderne og har tydeligvis en europeisk appell\xc2\xbb, skrev anmelder Anders Gr\xc3\xb8nneberg etter seieren. Kort tid etter seieren gikk ogs\xc3\xa5 \xc2\xabGrab the Moment\xc2\xbb til topps p\xc3\xa5 den norske iTunes-salgslista. L\xc3\xa5ten n\xc3\xa5dde senere en sjetteplass p\xc3\xa5 VG-lista, som var den h\xc3\xb8yeste plasseringen til en Melodi Grand Prix-vinner siden \xc2\xabI Feed You My Love\xc2\xbb i 2013._NEWLINE_Mens anmelderne var enige om at rett l\xc3\xa5t vant, fikk ikke selve showet like positiv respons fra publikum. Olje- og energiminster Terje S\xc3\xb8viknes vakte oppsikt p\xc3\xa5 Facebook da han kalte showet platt og kjedelig: \xc2\xabDet var mest fokus p\xc3\xa5 programlederne. (\xe2\x80\xa6) Det ble en langdryg sending\xc2\xbb, skrev han. Statsr\xc3\xa5den fikk st\xc3\xb8tte av flere andre seere: \xc2\xab\xc3\x86rlig talt NRK \xe2\x80\x93 dere har servert oss tidenes d\xc3\xa5rligste MGP-finale!\xc2\xbb og \xc2\xabDette m\xc3\xa5 vel v\xc3\xa6re tidenes lavm\xc3\xa5l av en MGP-produksjon\xc2\xbb, var noen av reaksjonene. Tross tilbakemeldingene ble showet sett av 1\xc2\xa0155\xc2\xa0000 seere. Det var en nedgang p\xc3\xa5 158\xc2\xa0000 fra \xc3\xa5ret f\xc3\xb8r, men med 73 prosent seerandel var dette den h\xc3\xb8yeste andelen siden 2010. I aldersgruppene 12\xe2\x80\x9319 og 20\xe2\x80\x9329 var markedsandelen 83 og 82 prosent."